ବିଶିଷ୍ଟ ମର୍ଦ୍ଦଳ ବାଦକ ଡ. ବନମାଳି ମହାରଣାଙ୍କ ପରଲୋକ LocalWire-Odisha LocalWire\nବିଶିଷ୍ଟ ମର୍ଦ୍ଦଳ ବାଦକ ଡ. ବନମାଳି ମହାରଣାଙ୍କ ପରଲୋକ\nଭୁବନେଶ୍ୱର,ନଭେମ୍ବର ୧୭(ଲୋକାଲ ୱାୟର) ଦୀର୍ଘ ଦନି ଧରି ଅସୁସ୍ଥ ଥାଇ ରାଜଧାନୀ ଭୁବନେଶ୍ୱରର ଏକ ଘରୋଇ ଡାକ୍ତରଖାନାରେ ଚିକିତ୍ସିତ ହେଉଥିବା ବିଶିଷ୍ଟ ମର୍ଦ୍ଦଳ ବାଦକ ଗୁରୁ ଡ. ବନମାଳି ମହାରଣାଙ୍କର ଶନିବାର ଅପରାହ୍ଣ ୧ଟା ୪୦ ମିନିଟରେ ୭୭ ବର୍ଷ ବୟସରେ ପରଲୋକ ହୋଇ ଯାଇଥିବା ତାଙ୍କ ପରିବାରର ଜଣେ ସଦସ୍ୟ ପ୍ରକାଶ କରିଛନ୍ତି ।\nମୃତ୍ୟୁଶଯ୍ୟା ନିକଟରେ ପତ୍ନୀ ସୁନ୍ଦରମଣି, ପୁତ୍ର ସୁରେନ୍ଦ୍ର ମହାରଣା, ପରିବାର ଲୋକ ଏବଂ ସମ୍ପର୍କୀୟମାନେ ଉପସ୍ଥିତ ଥିଲେ । ସ୍ୱର୍ଗତ ମହାରଣାଙ୍କ ମରଶରୀରକୁ ପ୍ରଥମେ ଡାକ୍ତରଖାନାରୁ ପୁରୁଣା ଭୁବନେଶ୍ୱର ଶାସନ ପଡ଼ିଆସ୍ଥିତ ବାସଭବନ 'ସୁନ୍ଦରବନ'କୁ ଅଣାଯାଇଥିଲା । ସେଠାରେ ବହୁ ଲୋକ ତାଙ୍କ ଶେଷ ଦର୍ଶନ କରିବା ସହ ଶ୍ରଦ୍ଧାଞ୍ଜଳି ଅର୍ପଣ କରିଥିଲେ । ପରେ ପୁରୀ ସ୍ୱର୍ଗଦ୍ୱାରରେ ଶେଷକୃତ୍ୟ ସମ୍ପନ୍ନ ହୋଇଥିଲା ।\nଐତିହ୍ୟ ଗ୍ରାମ ରଘୁରାଜପୁରରେ ଡ. ବନମାଳି ମହାରଣା ୧୯୪୧ ମେ ୧୬ରେ ଜନ୍ମ ଗ୍ରହଣ କରିଥିଲେ । ତାଙ୍କ ପିତାଙ୍କ ନାମ ସୁମନ ମହାରଣା ଓ ମା' ରାଧାମଣି । ପିଲାଟି ବେଳୁ ସେ ବାଦନ କଳାରେ ନିଜର ସ୍ୱଜାତ ପ୍ରତିଭା ପ୍ରଦର୍ଶନ କରି ଆସିଥିଲେ । ଯୁବାବସ୍ଥାରେ 'ଅନ୍ନପୂର୍ଣ୍ଣା-ଏ' ଗ୍ରୁପରେ ଯୋଗଦେଇ ତବଲା, ପଖୌଜ, ଟିକିରା, ଢୋଲକ ଆଦି ବାଦନରେ ନିଜକୁ ପ୍ରତିଷ୍ଠିତ କରାଇ ପାରିଥିଲେ । ଓଡ଼ିଶାର ସାଙ୍ଗୀତିକ କ୍ଷେତ୍ରରେ ତାଙ୍କର ଶ୍ରେଷ୍ଠ ବାଦନ 'ମର୍ଦ୍ଦଳ' ।\nଉକ୍ରଳ ସଙ୍ଗୀତ ମହାବିଦ୍ୟାଳୟରେ ମର୍ଦ୍ଦଳ ବିଭାଗର ଗୁରୁ ଭାବେ ସେ ବେଶ୍ ପରିଚିତ ଥିଲେ । ଆକାଶବାଣୀର ସ୍ୱତନ୍ତ୍ର 'ଏ ଗ୍ରେଡ୍' ସ୍ୱୀକୃତ କଳାକାର ହେବା ସହିତ ୨୦୦୪ରେ 'କେନ୍ଦ୍ର ସଙ୍ଗୀତ ନାଟକ ଏକାଡେମୀ ପୁରସ୍କାର', ୧୯୯୪ରେ 'ଓଡ଼ିଶା ସଙ୍ଗୀତ ନାଟକ ଏକାଡେମୀ ପୁରସ୍କାର' ପାଇଥିଲେ ।\nତାଙ୍କର ଏହି ଜୀବନବ୍ୟାପୀ ଅବଦାନ ଲାଗି 'ଓଡ଼ିଶା ସଙ୍ଗୀତ ନାଟକ ଏକାଡେମୀ' ତାଙ୍କୁ ୨୦୧୬ମସିହାରେ ଏକାଡେମୀର ସର୍ବୋଚ୍ଚ ସମ୍ମାନ 'କବି ସମ୍ରାଟ ଉପେନ୍ଦ୍ର ଭଞ୍ଜ ସମ୍ମାନ'ରେ ସମ୍ମାନିତ କରିଥିଲେ ।
